গেইল এস. রুবিন (জন্ম: ১ জানুয়ারি ১৯৪৯) একজন মার্কিন সাংস্কৃতিক নৃতত্ত্ববিদ, তাত্ত্বিক এবং অধিকারকর্মী, যিনি নারীবাদী তত্ত্ব ও সমকামী অধ্যয়নের ক্ষেত্রে তার অগ্রণী কাজের জন্য সর্বাধিক পরিচিত।  তাঁর প্রবন্ধ "দ্য ট্রাফিক ইন উইমেন" (১৯৭৫) দ্বিতীয় তরঙ্গের নারীবাদ এবং প্রারম্ভিক লিঙ্গ অধ্যয়নে দীর্ঘস্থায়ী প্রভাব ফেলেছিল, যেখানে তিনি যুক্তি দেন যে লিঙ্গ নিপীড়নকে শুধুমাত্র মার্ক্সবাদী পিতৃতন্ত্রের ধারণা দ্বারা যথাযথভাবে ব্যাখ্যা করা যায় না। তাঁর "থিঙ্কিং সেক্স" (১৯৮৪) প্রবন্ধটি সমকামী ও রূপান্তরকামী অধ্যয়ন, যৌনতা বিষয়ক অধ্যয়ন এবং কুইয়ার তত্ত্বের একটি প্রবর্তনমূলক লেখনী হিসেবে ব্যাপকভাবে স্বীকৃত। তিনি যৌনতার রাজনীতি, লিঙ্গ নিপীড়ন, স্যাডোম্যাসোকিজম, পর্নোগ্রাফি ও সমকামী সাহিত্যের পাশাপাশি শহুরে যৌন উপ-সংস্কৃতি নিয়ে নৃতাত্ত্বিক গবেষণাও করেছেন। বর্তমানে তিনি মিশিগান বিশ্ববিদ্যালয়ে নৃতত্ত্ব ও নারী অধ্যয়নের সহকারী অধ্যাপক হিসেবে কর্মরত।  জীবনী   জীবনের প্রথমার্ধ  রুবিন দক্ষিণ ক্যারোলিনার বর্ণবিচ্ছিন্ন সমাজে একটি মধ্যবিত্ত ইহুদি পরিবারে বেড়ে ওঠেন এবং এমন একটি পরিবেশে শিক্ষা লাভ করেন, যেখানে বিদ্যালয়গুলো ছিল বর্ণভিত্তিকভাবে বিভাজিত। তাঁর শ্রেণিকক্ষগুলো একীভূত হয় কেবলমাত্র বিদ্যালয়ের শেষ বর্ষে, যা তাঁর মানসিকতা ও চিন্তাধারায় গভীর প্রভাব ফেলে। তিনি লিখেছেন, দক্ষিণের এমন পরিবেশে বেড়ে ওঠা তাঁকে বর্ণবাদের সব রূপের প্রতি এক দৃঢ় ঘৃণা এবং এর সামাজিক স্থায়িত্ব সম্পর্কে একটি সচেতন উপলব্ধি দিয়েছে। শহরের গুটিকয়েক ইহুদি পরিবারের একজন হিসেবে রুবিন অনুভব করতেন, শ্বেতাঙ্গ প্রোটেস্টান্টরা শুধু আফ্রিকান-আমেরিকানদের নয়, বরং ক্যাথলিক ও ইহুদিদের প্রতিও শ্রেষ্ঠত্বের দৃষ্টিভঙ্গি পোষণ করত। প্রাথমিক বিদ্যালয়ে একমাত্র ইহুদি শিশু হিসেবে তিনি এমন একটি ঘটনার কথাও উল্লেখ করেছেন, যেখানে “প্রভুর প্রার্থনা” পাঠে অস্বীকৃতি জানানোয় তাঁকে শাস্তি ভোগ করতে হয়েছিল। এসব অভিজ্ঞতা তাঁর চিন্তাচেতনা গঠনে মুখ্য ভূমিকা রাখে এবং সমাজ, ধর্ম, লিঙ্গ ও বর্ণবৈষম্য নিয়ে তাঁর ভবিষ্যৎ তাত্ত্বিক বিশ্লেষণ ও সক্রিয় কার্যক্রমের ভিত্তি নির্মাণ করে।   কলেজ, প্রাথমিক সক্রিয়তা এবং প্রাথমিক লেখালেখি  ১৯৬৮ সালে রুবিন মিশিগান বিশ্ববিদ্যালয় ক্যাম্পাসে সক্রিয় একটি প্রাথমিক নারীবাদী সচেতনতা বৃদ্ধিমূলক দলের সদস্য ছিলেন। একই সঙ্গে তিনি নারীবাদ নিয়ে নারীদের আন্দোলনের পত্রিকা ও অ্যান আরবর আরগাস নামক প্রকাশনায় লেখালেখি করতেন। ১৯৭০ সালে তিনি অ্যান আরবর র‍্যাডিক্যালেসবিয়ানস নামে একটি প্রাথমিক যুগের সমকামী নারীবাদী সংগঠন প্রতিষ্ঠায় সহায়তা করেন। ১৯৭৫ সালে তিনি মিশিগান বিশ্ববিদ্যালয়ে একজন স্নাতকোত্তর কর্মী ছিলেন। সে সময়ে বিশ্ববিদ্যালয়ে গ্র্যাজুয়েট এমপ্লয়িজ অর্গানাইজেশন ৩৫৫০ গঠিত হয়। সেই সময়ে রুবিন ও তাঁর সহপাঠী অ্যান বব্রফ মিলে "দরকষাকষির পূজাকরণ" শিরোনামে একটি প্রচারপত্র লেখেন ও বিতরণ করেন। এতে তাঁরা যুক্তি দেন যে শুধুমাত্র দরকষাকষির মাধ্যমে ব্যবস্থাপনার দৃষ্টি আকর্ষণ বা দাবি আদায় সম্ভব নয় — এর জন্য আরও কার্যকর ও সুসংগঠিত আন্দোলনের প্রয়োজন রয়েছে।  ১৯৭৫ সালে রুবিন তাঁর প্রবন্ধ "নারী পাচার: যৌনতার 'রাজনৈতিক অর্থনীতি' সম্পর্কে কিছু মন্তব্য" এর মাধ্যমে প্রথম স্বীকৃতি লাভ করেন। এই প্রবন্ধটি নারীবাদী তত্ত্বে এক উদ্দীপনামূলক প্রভাব ফেলেছিল এবং তা তাঁকে নারীবাদী চিন্তাচেতার অগ্রগামীদের কাতারে স্থান দেয়।   সান ফ্রান্সিসকো  ১৯৭৮ সালে রুবিন সান ফ্রান্সিসকোতে চলে যান সমকামী পুরুষদের লেদার উপ-সংস্কৃতি নিয়ে গবেষণা শুরু করতে। তিনি এই সংখ্যালঘু যৌনচর্চাকে বিশ্লেষণ করতে চেয়েছিলেন না কোনো চিকিৎসাবিদ্যার দৃষ্টিকোণ থেকে, না ব্যক্তিক মনোবিজ্ঞানের চোখে, বরং একজন নৃতত্ত্ববিদ হিসেবে একটি সমকালীন সম্প্রদায়কে পর্যবেক্ষণের মতো করে।   শিক্ষাজীবন  ১৯৯৪ সালে রুবিন মিশিগান বিশ্ববিদ্যালয় থেকে নৃতত্ত্ব বিষয়ে পিএইচ.ডি. ডিগ্রি সম্পন্ন করেন। তাঁর গবেষণার শিরোনাম ছিল "দ্য ভ্যালি অব দ্য কিংস: সান ফ্রান্সিসকোর লেদারম্যান, ১৯৬০–১৯৯০"।  মিশিগান বিশ্ববিদ্যালয়ে শিক্ষকতার পাশাপাশি তিনি ২০১৪ সালে হার্ভার্ড বিশ্ববিদ্যালয়ে লিঙ্গ ও যৌনতা বিষয়ক এফ. ও. ম্যাথিসেন ভিজিটিং প্রফেসর হিসেবে দায়িত্ব পালন করেন।  তিনি ফেমিনিস্ট এনকাউন্টারস নামক সাময়িকীর সম্পাদকমণ্ডলীতে রয়েছেন এবং নারীবাদী গবেষণার অন্যতম প্রধান আন্তর্জাতিক সাময়িকী সাইনস-এর আন্তর্জাতিক পরামর্শক বোর্ডের সদস্য হিসেবেও দায়িত্ব পালন করছেন।   অন্যান্য  রুবিন একজন যৌন-বান্ধব নারীবাদী। ১৯৮২ সালে বার্নার্ড সম্মেলন (বার্নার্ড কনফারেন্স) যৌনতা বিষয়ক আলোচনার জন্য বিখ্যাত, যাকে অনেক সময় নারীবাদী যৌন যুদ্ধের শুরু হিসেবে ধরা হয়। ওই সম্মেলনে রুবিন তাঁর কাজ "থিঙ্কিং সেক্স" এর একটি সংস্করণ কর্মশালায় উপস্থাপন করেন।  ১৯৮৪ সালে ক্যারল ভ্যান্সের বই প্লেজার অ্যান্ড ডেঞ্জার-এ "থিঙ্কিং সেক্স" প্রথম প্রকাশিত হয়। যা ওই সম্মেলনের গবেষণাপত্রগুলোর সংকলন ছিল। এই প্রবন্ধটি যৌন-বান্ধব দৃষ্টিকোণ থেকে লেখা এবং সমকামী ও সমকামিনী অধ্যয়ন, যৌনতা অধ্যয়ন এবং কুইয়ার তত্ত্বের প্রবর্তক পাঠ হিসেবে ব্যাপক স্বীকৃত।  রুবিন ১৯৯২ থেকে ২০০০ সাল পর্যন্ত লেদার আর্কাইভস অ্যান্ড মিউজিয়ামের পরিচালনা পর্ষদের সদস্য ছিলেন।  এছাড়াও, তিনি লেদার হল অফ ফেমের গভর্নর বোর্ডের সদস্য হিসেবে দায়িত্ব পালন করছেন।🖉  আরো দেখুন  নারীবাদী নৃবিজ্ঞান  নারীবাদী যৌনতত্ত্ব তথ্যসূত্র  বহিঃসংযোগ গেইল এস. রুবিন, থিংকিং সেক্স: নোটস ফর আ র‍্যাডিক্যাল থিওরি অফ দ্য পলিটিক্স অফ সেক্সুয়ালিটি  বিষয়শ্রেণী:১৯৪৯-এ জন্ম বিষয়শ্রেণী:জীবিত ব্যক্তি বিষয়শ্রেণী:২০শ শতাব্দীর মার্কিন ইহুদি বিষয়শ্রেণী:২০শ শতাব্দীর মার্কিন অ-কল্পকাহিনী লেখক বিষয়শ্রেণী:২১শ শতাব্দীর মার্কিন ইহুদি বিষয়শ্রেণী:২১শ শতাব্দীর মার্কিন অ-কল্পকাহিনী লেখক বিষয়শ্রেণী:মার্কিন নৃবিজ্ঞানী বিষয়শ্রেণী:মার্কিন লেসবিয়ান লেখিকা বিষয়শ্রেণী:মার্কিন লিঙ্গ অধ্যয়ন শিক্ষাবিদ বিষয়শ্রেণী:বিডিএসএম কর্মী বিষয়শ্রেণী:বিডিএসএম লেখক বিষয়শ্রেণী:লেসবিয়ান নারীবাদী বিষয়শ্রেণী:যৌন-ইতিবাচক নারীবাদী বিষয়শ্রেণী:মিশিগান বিশ্ববিদ্যালয়ের প্রাক্তন শিক্ষার্থী বিষয়শ্রেণী:মিশিগান বিশ্ববিদ্যালয়ের শিক্ষক